ai4bharat/Pralekha huggingface dataset:
पंतप्रधान कार्यालय
राज्यसभेत 124 वे घटनादुरुस्ती विधेयक संमत झाल्याबद्दल पंतप्रधानांकडून आनंद व्यक्त
नवी दिल्ली, 9 जानेवारी 2019
राज्यसभेत 124 वे घटनादुरुस्ती विधेयक संमत झाल्याबद्दल पंतप्रधान नरेंद्र मोदी यांनी आनंद व्यक्त केला आहे. राज्यसभेत 124वे घटनादुरुस्ती विधेयक 2019 संमत झाल्याने आनंद झाला आहे. या विधेयकाला मोठ्या प्रमाणात पाठिंबा मिळाल्याचे पाहून संतोष झाला. सदनात यावर जोरदार चर्चा झाली अनेक सदस्यांनी आपली अभ्यासपूर्ण मते मांडली.
124 वे घटनादुरुस्ती विधेयक 2019, संसदेच्या दोन्ही सदनात संमत होणे हा सामाजिक न्यायाचा विजय आहे. यामुळे आपले नैपुण्य दाखविण्यासाठी आणि भारतात परिवर्तन घडविण्याकरता योगदान देण्यासाठी युवा शक्तीला अधिक वाव मिळणार आहे.
124 वे घटनादुरुस्ती विधेयक 2019 संमत करून मजबूत आणि सर्वसमावेशक भारताचे स्वप्न पाहिलेल्या आपल्या घटनाकारांना आणि थोर स्वातंत्र्यसैनिकांना आपण आदरांजली व्यक्त केल्याचे पंतप्रधानांनी म्हटले आहे.
S.Tupe/N.Chitale/P.Kor
(Visitor Counter : 94
माहिती आणि प्रसारण मंत्रालय
केंद्रीय राज्यमंत्री डॉ एल मुरुगन कान महोत्सवाला भेट देणार
नवी दिल्ली, 20 मे 2022
केंद्रीय माहिती आणि प्रसारण राज्य मंत्री डॉ एल मुरुगन हे लवकरच फ्रांसला जाणार आहेत. डॉ मुरुगन शनिवारी 21 मे 2022 रोजी फ्रांसला रवाना होतील, ते 22 ते 24 मे 2022 या काळांत कान चित्रपट महोत्सवात सहभागी होतील.
डॉ एल मुरुगन 22 मे, 2022 रोजी फ्रांसला पोचतील आणि त्यानंतर कान चित्रपट महोत्सवात विविध कार्यक्रम आणि बैठकांत सहभागी होतील.
डॉ मुरुगन 25 मे, 2022 रोजी सकाळी नवी दिल्लीला परत येतील.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 121
पंतप्रधान कार्यालय
‘फानी’ चक्रीवादळाने बाधित झालेल्या ओदिशातल्या भागांची पंतप्रधानांकडून हवाई पाहणी; परिस्थितीचा घेतला आढावा
1000 कोटी रुपयांची तातडीची मदत जाहीर
नवी दिल्ली, 6 मे 2019
‘फानी’ चक्रीवादळाने बाधित झालेल्या ओदिशातल्या भागांची पंतप्रधान नरेंद्र मोदी यांनी आज हवाई पाहणी केली. पीपीली, पुरी, कोणार्क, निमपाडा आणि भुवनेश्वर या भागांची त्यांनी हवाई पाहणी केली. 3 मे रोजी फानी या चक्रीवादळाचा ओदिशातल्या काही भागांना तडाखा बसला आहे. राज्यपाल प्रोफेसर गणेशी लाल, मुख्यमंत्री नवीन पटनायक आणि केंद्रीय मंत्री धर्मेंद्र प्रधान या हवाई पाहणीच्या वेळी पंतप्रधानांसमवेत होते.
यानंतर पंतप्रधानांनी केंद्र आणि राज्य सरकारच्या वरिष्ठ अधिकाऱ्यांची बैठक घेऊन वादळामुळे झालेल्या नुकसानाचा तसेच मदत आणि पुनर्वसन कार्याचा आढावा घेतला. राज्याला आवश्यक त्या सर्व मदतीचे आश्वासन देतानाच त्यांनी 1000 कोटी रुपयांची तातडीची मदत जाहीर केली. 29 एप्रिलला जाहीर झालेल्या 341 कोटी रुपयांच्या मदतीखेरीज आजची मदत आहे. आंतर मंत्री केंद्रीय पथकाच्या आढाव्यानंतर आणखी मदतीच आश्वासन पंतप्रधानांनी दिले.
ओदिशातल्या जनतेच्या पाठीशी आपण उभे असून केवळ तातडीची मदतच नव्हे तर या आपत्तीतून सावरुन राज्याच्या पुनर्बांधणीसाठी केंद्र सरकार कटिबद्ध असल्याचे पंतप्रधान म्हणाले. तंत्रज्ञान आणि प्रगत हवामान अंदाज यामुळे जीवितहानी कमी राखता आली.
दहा लाखाहून अधिक लोकांना सुरक्षित स्थळी हलवण्यासाठी राज्य सरकारने केलेल्या उपाययोजना आणि हवामान खात्याने वर्तवलेला अचूक अंदाज यांची पंतप्रधानांनी प्रशंसा केली. केंद्र आणि राज्य सरकार यांच्यातल्या उत्तम सहयोगामुळे जीवीतहानी कमी राखता आली याबद्दल त्यांनी समाधान व्यक्त केले. आपण याआधी किनारी भागातल्या राज्याचे मुख्यमंत्री म्हणून काम केले असल्याने चक्रीवादळाने होणाऱ्या विध्वंसाचा आपल्याला अंदाज असल्याचे पंतप्रधान म्हणाले.
केंद्रीय पथक लवकरच राज्याला भेट देऊन पायाभूत सुविधा, घरं, शेतं आणि मच्छिमारांच्या झालेल्या नुकसानीचा आढावा घेईल त्यानंतर राज्याला मदत देण्यात येईल असे पंतप्रधान म्हणाले. वीज, दूरसंचार, रेल्वे मंत्रालयाच्या अधिकाऱ्यांनी संबंधित सेवा लवकरात लवकर पूर्ववत कराव्यात असे निर्देश त्यांनी दिले. रस्ते पूर्ववत व्हावेत यासाठी प्रभावी पावलं उचलावीत यासाठी त्यांनी रस्ता आणि भूपृष्ठ वाहतूक मंत्रालयाने राज्याला सर्व ते सहाय्य पुरवावे असे पंतप्रधान म्हणाले.
पीक विम्याच्या दाव्यासंदर्भात विमा कंपन्यांनी आपल्या निरीक्षकांना तातडीने पाठवावे त्यामुळे शेतकऱ्यांना लवकरात लवकर दिलासा मिळेल.
वादळात मृत्यूमुखी पडलेल्या व्यक्तीच्या नातेवाईकाला दोन लाख रुपयांची तर गंभीर जखमींना पन्नास हजार रुपयांची मदत त्यांनी जाहीर केली. संकटाच्या या काळात केंद्र सरकार, राज्यातल्या जनतेच्या पाठीशी असल्याचे पंतप्रधान म्हणाले.
B.Gokhale/N.Chitale/P.Malandkar
(Visitor Counter : 132
पंतप्रधान कार्यालय
गुजरातच्या दांडी येथे पंतप्रधानांच्या हस्ते ‘राष्ट्रीय मीठ सत्याग्रह स्मारका’चे लोकार्पण
नवी दिल्ली, 30 जानेवारी 2019
पंतप्रधान नरेंद्र मोदी यांच्या हस्ते आज गुजरातमधल्या नवसारी जिल्ह्यात दांडी येथे उभारण्यात आलेल्या राष्ट्रीय मीठ सत्याग्रह स्मारकाचे लोकार्पण झाले. महात्मा गांधींच्या पुण्यतिथीनिमित्त हा कार्यक्रम आयोजित करण्यात आला होता.
यावेळी महात्मा गांधी आणि त्यांच्या 80 सत्याग्रहींच्या पुतळ्यांचे अनावरण देखील झाले. 1930 साली महात्मा गांधींनी ब्रिटीश सरकारविरोधात केलेल्या ऐतिहासिक दांडी यात्रेची स्मृती म्हणून हे स्मारक उभारण्यात आले आहे. या स्मारकासाठी लागणारी वीज सौर ऊर्जेतून वापरली जाणार आहे.
यावेळी बोलतांना हे स्मारक साकारण्यासाठी परिश्रम घेणाऱ्या सर्वांचे पंतप्रधानांनी अभिनंदन केले. या स्मारकामुळे देशासाठी बलिदान देणाऱ्या नागरिकांचे स्मरण आपल्याला कायम होत राहील असे ते म्हणाले. महात्मा गांधी यांचा स्वदेशीचा आग्रह, स्वच्छाग्रह आणि सत्याग्रह या तीन मूल्यांचे या स्मारकातून स्मरण होईल असे ते म्हणाले.
महात्मा गांधींचा वारसा पुढे नेण्यासाठी सरकारने खादीशी संबंधित दोन हजार संस्थांचे आधुनिकीकरण केले आहे. ज्यातून लाखो कारागीर आणि विणकरांना लाभ मिळाला असल्याचे त्यांनी सांगितले. खादी हे महिला सक्षमीकरणाचे प्रतिक आहे असे त्यांनी सांगितले. हातमागाने देशातली गरीबी दूर करण्यासाठी मोठे योगदान दिले आहे असे सांगत 7 ऑगस्ट हा दिवस दरवर्षी हातमाग दिन म्हणून साजरा केला जाईल अशी घोषणा त्यांनी केली.
महात्मा गांधी यांनी आयुष्यात स्वच्छतेला अत्यंत महत्व दिले होते. त्यांच्या प्रेरणेमुळेच स्वच्छ भारत अभियान यशस्वी होत आहे असे ते म्हणाले.
गावांमध्ये मूलभूत सेवा सुविधा आणण्याचा सरकारचा प्रयत्न असून स्वयंपाकाच्या गॅसपासून वीज, आरोग्य सुविधा ते वित्तीय सेवा ग्रामीण भागात पोहोचवण्यासाठी काम सुरु आहे. ‘ग्रामोदयातून भारतोदय’ ही संकल्पना साकारण्यासाठी सरकारचे प्रयत्न सुरु असल्याचे ते म्हणाले.
B.Gokhale/R.Aghor/P.Malandkar
(Visitor Counter : 77
संरक्षण मंत्रालय
पहिला भारत-फ्रान्स-यूएई सागरी संयुक्त सराव
नवी दिल्ली, 8 जून 2023
पहिला भारत, फ्रान्स आणि युएई सागरी संयुक्त सराव 07 जून 23 रोजी ओमानच्या आखातात सुरू झाला. आएनएस तरकश आणि फ्रेंच जहाज सरकॉफ हे दोन्ही त्याचा अविभाज्य भाग असलेली हेलिकॉप्टर्स, फ्रेंच राफेल विमाने तसेच युएई नौदल गस्ती विमानांसह या सरावात सहभागी झाले आहेत.
दोन दिवसांच्या नियोजित सरावामध्ये नौदलाचा विस्तृत सराव आणि कामकाज होणार आहे. यात पृष्ठभागावरील युद्ध, तोफगोळ्यांचा मारा आणि पृष्ठभागावरील लक्ष्यांचा वेध घेण्यासाठी क्षेपणास्त्रांच्या कवायती, हेलिकॉप्टर क्रॉस डेक लँडिंग ऑपरेशन्स, प्रगत हवाई संरक्षण सराव आणि जहाजावर विमाने उतरवणे आदींचा समावेश आहे. या सरावामध्ये सर्वोत्तम सरावांच्या देवाणघेवाणीसाठी कर्मचार्यांचे एकमेकांच्या जहाजांवर जाणे देखील समाविष्ट असेल.
तिन्ही नौदलांमधील त्रिपक्षीय सहकार्य वाढवणे आणि पारंपरिक तसेच अपारंपरिक सागरी धोके दूर करण्यासाठी उपाययोजना करण्याचा मार्ग मोकळा करणे हा या पहिल्या सरावाचा उद्देश आहे. या सरावामुळे या सागरी प्रदेशात व्यापार सुरक्षितता आणि प्रवास स्वातंत्र्य सुनिश्चित करण्यासाठी सहकार्य वाढेल.
S.Patil/V.Ghode/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 173
पंतप्रधान कार्यालय
तेलंगण मधल्या मेहबूबनगर इथे विविध विकास प्रकल्पांची पायाभरणी करताना पंतप्रधानांनी केलेले भाषण
नवी दिल्ली, 1 ऑक्टोबर 2023
तेलंगणच्या राज्यपाल तमिलिसाई सौंदराराजन जी, केंद्र सरकार मधले माझे सहयोगी मंत्री, जी. किशन रेड्डी जी,संसदेतले माझे सहकारी संजय कुमार बंडी जी, इथे उपस्थित इतर मान्यवर उपस्थित महिला आणि पुरुष वर्ग,
नमस्कार!
देशात सण-उत्सवांचा काळ सुरु झाला आहे. संसदेत नारी शक्ती वंदन विधेयक संमत करून नवरात्रीपूर्वीच आम्ही शक्ती पूजनाची भावना स्थापित केली आहे. आज तेलंगणामधल्या अनेक महत्वाच्या प्रकल्पांची पायाभरणी आणि लोकार्पण झाले आहे, यामुळे उत्सवाला अधिकच रंग चढला आहे. 13 हजार 500 कोटी रुपयांच्या विविध प्रकल्पांसाठी तेलंगणाच्या जनतेचे खूप-खूप अभिनंदन करतो.
ना कुटुम्भ सभ्युल्लारा।
मला आनंद आहे की आज मी अशा अनेक रस्ते जोडणी प्रकल्पांचे भूमिपूजन आणि लोकार्पण केले आहे ज्यामुळे इथल्या जनतेच्या जीवनात मोठे परिवर्तन घडणार आहे. नागपूर-विजयवाडा मार्गीकेमुळे तेलंगणा, आंध्रप्रदेश आणि महाराष्ट्र या राज्यांमधली ये-जा अधिक सुलभ होणार आहे. यामुळे या तिन्ही राज्यांमधल्या व्यापार,पर्यटन आणि उद्योग क्षेत्रालाही मोठी चालना मिळणार आहे.या मार्गिकेच्या काही महत्वाच्या आर्थिक केंद्रांची निश्चिती करण्यात आली असून यामध्ये आठ विशेष आर्थिक क्षेत्रे, पाच मेगा फूड पार्क, चार फिशिंग सीफूड क्लस्टर, 3 फार्मा आणि मेडिकल क्लस्टर आणि 1 टेक्सटाइल क्लस्टरचा समावेश असल्यामुळे हनमकोंडा, वारंगल, महबूबाबाद आणि खम्मम जिल्ह्यातल्या युवकांसाठी रोजगाराच्या अनेक संधी खुल्या होणार आहेत. अन्न प्रक्रियेमुळे या जिल्ह्यांमधल्या शेतकऱ्यांच्या पिकांचेही मूल्य वर्धन साध्य होणार आहे.
ना कुटुम्भ सभ्युल्लारा।
पाईपलाईनची पायाभरणी झाली आहे. यामुळे तेलंगणाच्या विविध जिल्ह्यांमध्ये हजारो प्रत्यक्ष अप्रत्यक्ष रोजगाराची निर्मिती होणार आहे.
ना कुटुम्भ सभ्युल्लारा।
हैदराबाद केंद्रीय विद्यापीठाच्या विविध भवनांचे उद्घाटन मी आज केले. भाजपा सरकारने हैदराबाद विद्यापीठाला नामवंत संस्थेचा दर्जा दिला आहे आणि विशेष निधीही उपलब्ध करून दिला आहे. पुरवठा देखील केला आहे. आपणा सर्वांसमोर मी आज मोठी घोषणा करत आहे. भाग रत सरकार मुलुगु जिल्ह्यामध्ये केंद्रीय आदिवासी विद्यापीठाची स्थापना करणार आहे. पूज्यनीय आदिवासी देवियां सम्मक्का-सारक्का असे या विद्यापीठाचे नामकरण करण्यात येईल. सम्मक्का-सारक्का केंद्रीय आदिवासी विद्यापीठावर 900 कोटी रुपये खर्च करण्यात येतील. या केंद्रीय आदिवासी विद्यापीठाबद्दल तेलंगणातल्या नागरिकांचे मी अभिनंदन करतो. तेलंगणातल्या नागरिकांच्या स्नेह आणि आपुलकीबद्दल मी पुन्हा एकदा धन्यवाद देतो.हा सरकारी कार्यक्रम असल्याने मी स्वतःला इतकेच मर्यादित ठेवले आहे. 10 मिनिटानंतर मोकळ्या मैदानात जाईन तेव्हा जरा अधिक मोकळेपणाने बोलेन आणि मी आश्वासन देतो, जे बोलेन त्या तेलंगणाच्या मनातल्या, इथल्या लोकांच्या मनातल्याच गोष्टी बोलेन.
खूप-खूप धन्यवाद!NM/N.Chitale/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पेट्रोलियम आणि नैसर्गिक वायू मंत्रालय
पेट्रोलियम आणि नैसर्गिक वायू मंत्रालयाने पेट्रोल आणि डिझेलच्या मोठ्या प्रमाणात आणि किरकोळ विपणनासाठी अधिकृत मान्यता देण्याच्या मार्गदर्शक सूचना सुलभ केल्या
नवी दिल्ली, 4 ऑगस्ट 2020
पेट्रोलियम व नैसर्गिक वायू मंत्रालयाने 8 नोव्हेंबर 2019 च्या ठरावानुसार मोटर स्पिरिट  आणि हाय स्पीड डिझेल  च्या मोठ्या प्रमाणात आणि किरकोळ विपणनासाठी अधिकृत मान्यता देण्याच्या मार्गदर्शक सूचना सुलभ केल्या आहेत. एमएस अर्थात मोटर स्पिरिट आणि एचएसडी अर्थात हाय स्पीड डिझेल विपणनात खासगी क्षेत्राचा सहभाग वाढविणे हा मार्गदर्शक सूचना सुलभ करण्यामागचा उद्देश आहे. किरकोळ किंवा घाऊक विपनणाचे अधिकार प्राप्त करू इच्छिणाऱ्या कंपन्यांकडे किमान 250 कोटी तर किरकोळ आणि घाऊक दोन्ही विपनणाचे अधिकार प्राप्त करू इच्छिणाऱ्या कंपन्यांकडे किमान 500 कोटी रुपयांचे मूल्य अर्ज करतेवेळी उपलब्ध असणे आवश्यक आहे. विहित नमुन्यात अर्ज थेट मंत्रालयात सादर करता येतील. किरकोळ विपणनासाठीचे अधिकार प्राप्त करू इच्छिणाऱ्या कंपन्यांना कमीतकमी 100 किरकोळ दुकाने उभारणे आवश्यक आहे. मंत्रालयाकडून, पेट्रोलियम पदार्थांच्या विपणननासाठी आधी लागू असलेल्या कठोर धोरणांच्या तरतुदींमध्ये शिथिलता आणण्यात आली असून हे क्षेत्र विपणनासाठी खुले करण्यात आले आहे. देशातील इंधन वाहतूकीच्या विपणन क्षेत्रात क्रांतिकारी बदल घडून आणण्याची क्षमता या धोरणामध्ये आहे.
या मार्गदर्शक सूचना मंत्रालयाच्या संकेतस्थळावर  विहित नमुन्यासहित.उपब्ध आहेत.
काही शंका असल्यास कृपया पेट्रोलियम आणि नैसर्गिक वायू मंत्रालयाच्या या क्रमांकावर संपर्क साधा : +91-11-2338 6119/6071 
पेट्रोल आणि डिझेलच्या मोठ्या प्रमाणात आणि किरकोळ विपणनासाठी अधिकार प्राप्त करून देण्याच्या ठरावामुळे पेट्रोल-डिझेल विपणन क्षेत्रात खासगी क्षेत्रासोबतच परदेशी कंपन्यांची देखील भागीदारी वाढण्यास मदत होईल. यामुळे पर्यायी इंधन वितरित करण्यास आणि दुर्गम भागात किरकोळ नेटवर्कच्या वाढीला प्रोत्साहित करेल आणि ग्राहक सेवा सुधारण्यास मदत करेल.
M.Iyengar/S.Tupe/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 151
कार्मिक, सार्वजनिक तक्रार आणि निवृत्ती वेतन मंत्रालय
बालसंगोपन रजाविषयक नियमांमध्ये कार्मिक आणि प्रशिक्षण मंत्रालयाकडून सुधारणा
सरकारच्या वतीने बालसंगोपन रजाविषयक नियमांमध्ये कार्मिक आणि प्रशिक्षण मंत्रालयाकडून सुधारणा करण्यात आल्या आहेत. याचा माहिती आज केंद्रीय कार्मिक, सार्वजनिक तक्रार निवारण आणि निवृत्तीवेतन राज्यमंत्री, ईशान्य क्षेत्र विकास  राज्यमंत्री, पंतप्रधान कार्यालय, अणुऊर्जा आणि अंतराळ खात्याचे राज्यमंत्री डॉ. जितेंद्र सिंग यांनी दिली. नियमांमधल्या या सुधारणांनुसार आता सरकारी कार्यालयातल्या पुरूष कर्मचारीही बाल संगोपनासाठी रजा घेण्यासाठी पात्र असणार आहेत.
तथापि, बालसंगोपनाची रजेचा लाभ  फक्त ‘‘एकल पुरूष पालकांना’’ देण्याची तरतूद करण्यात आली आहे, असे डॉ. जितेंद्र सिंग यांनी स्पष्ट केले आहे. ज्या पुरूष कर्मचा-याच्या पत्नीचे निधन झालेले आहे किंवा जे घटस्फोटित आहेत तसेच अविवाहित आहेत, अशा पुरूष कर्मचा-यांवर जर बाल संगोपनाची जबाबदारी एकट्याने पार पाडण्याची वेळ आली तर त्यांना ही रजा घेता येणार आहे.
सरकारी कर्मचा-याला सुलभतेने जीवन जगता यावे, यासाठी अशा प्रगतीशील, पुरोगामी सुधारणा करण्याचा निर्णय घेण्यात आल्याचे डॉ. जितेंद्र सिंग यांनी सांगितले. यासंदर्भात कार्मिक आणि प्रशिक्षण विभागाने यापूर्वीच निर्णय घेऊन तसे आदेशही दिले आहेत, मात्र त्याविषयी सामान्य जनतेपर्यंत फारशी माहिती पोहोचलेली नाही, असेही ते यावेळी म्हणाले.
या नवीन नियमामध्ये आणखी काही सवलती देण्यात आल्या आहेत, असे सांगताना डॉ. जितेंद्र सिंग म्हणाले, बालसंगोपनासाठी आता सक्षम प्राधिकृत अधिका-याकडून रजा मंजूर होऊ शकणार आहे. तसेच बालसंगोपनाच्या रजेच्या काळात कर्मचा-याला एलटीसी म्हणजेच प्रवासी रजेच्या सवलतीचा लाभ घेता येवू शकणार आहे. यामध्ये रजेचे पहिले 365 दिवस 100 टक्के पगारी रजा असेल तर पुढचे 365 दिवस 80 टक्के पगारी रजा घेता येणार आहे.
या संदर्भात आलेल्या माहितीच्या आधारे आणखी काही कल्याणकारी तरतुदी करण्यात आल्या आहेत. दिव्यांग अपत्य असेल तर त्याच्या वयाच्या 22 व्या वर्षापर्यंत मिळणारी अपत्य देखभालीची रजा घेता येण्याची मर्यादा रद्द करून त्याऐवजी कोणत्याही वयाच्या दिव्यांग अपत्यासाठी संगोपन- देखभाल रजा सरकारी सेवकांना मिळू शकणार आहे.
कार्मिक आणि प्रशिक्षण विभागामार्फत घेण्यात येत असलेल्या निर्णयांविषयी पंतप्रधान नरेंद्र मोदी यांनी अगदी वैयक्तिक लक्ष घातले आहे, त्यामुळे या नियमांमध्ये सुधारणा करताना चौकटीबाहेर जावून विचार करणे आणि मानवतेच्या दृष्टीकोणातून सरकारी कर्मचारी वर्गाला त्याचा जास्तीत जास्त लाभ कसा होवू शकेल, याचा विचार करून हे निर्णय घेतले आहेत. त्याचबरोबर कर्मचा-याला कार्यप्रदर्शन करताना कोणत्याही प्रकारे अडचणी येऊ नयेत, भ्रष्टाचार केला जाऊ नये यासाठी रजेचे नियम तयार करताना सवलत दिली आहे, असे डॉ. जितेंद्र सिंग यांनी सांगितले.
M.Chopade/S.Bedekar/P.Kor
आरोग्य आणि कुटुंब कल्याण मंत्रालय
कोविड-19 बाबत अद्ययावत स्थिती
देशव्यापी लसीकरण मोहिमेअंतर्गत आतापर्यंत 38.14 कोटी लसींच्या मात्रा देण्यात आल्या
भारतात गेल्या 24 तासांत 31,443 नव्या रुग्णांची नोंद झाली; ही संख्या गेल्या 118 दिवसांतील सर्वात कमी संख्या आहे
देशभरात आतापर्यंत एकूण 3,00,63,720 कोटी पेक्षा अधिक जण बरे झाले
रुग्ण बरे होण्याचा दर वाढून 97.28%
गेल्या 24 तासांत 49,007 जण बरे झाले
देशातील उपचाराधीन रुग्णांची संख्या 4,31,31, गेल्या109 दिवसांतील ही सर्वात कमी संख्या आहे
उपचाराधीन रुग्णसंख्या एकूण रुग्णांच्या 1.40%
साप्ताहिक पॉझिटीव्हीटी दर 5% पेक्षा कमी असून, सध्या तो 2.28 % इतका आहे
दैनंदिन पॉझिटिव्हीटी दर 1.81% असून सलग 22 दिवसांपासून हा दर 3% हून कमी
देशात कोविड चाचण्यांची क्षमता लक्षणीयरित्या वाढलेली आहे- आतापर्यंत एकूण 43.40 कोटी चाचण्या करण्यात आल्याSTupe/SampadaP/CYadav
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
आरोग्य आणि कुटुंब कल्याण मंत्रालय
तंबाखूजन्य उत्पादनांच्या पाकिटावर 1 सप्टेंबर 2019 पासून विशिष्ट आरोग्यविषयक इशारा
नवी दिल्ली, 21 ऑगस्ट 2019
सिगारेट आणि इतर तंबाखूजन्य उत्पादनं  नियम 2008 मधे करण्यात आलेल्या सुधारणेला अनुसरुन आरोग्य आणि कुटुंब कल्याण मंत्रालयाने तंबाखूजन्य सर्व उत्पादनांच्या वेष्टनावर देण्यासाठी विशिष्ट आरोग्य इशाऱ्याबाबतच्या अधिसूचित संचातील दुसऱ्या चित्राचा वापर लागू केला आहे. 1 सप्टेंबर 2018 पासून सुधारित नियम लागू करण्यात आले आहेत.
या संदर्भात दोन चित्रं प्रसिद्ध करण्यात आली आहेत. चित्र 1 लागू झाल्यापासून 12 महिन्यानंतर चित्र 2 प्रदर्शित केले जाईल.
1 सप्टेंबर 2018 पासून चित्र-1 अंमलात आले असून 1 सप्टेंबर 2019 किंवा त्यानंतर उत्पादित, आयात किंवा पॅक केलेल्या तंबाखूजन्य उत्पादनांवर चित्र-2 दर्शवावे लागेल.
“QUIT Today Call 1800-11-2356” हा क्रमांकही या इशाऱ्याचाच एक भाग आहे. तंबाखूजन्य उत्पादनांचा वापर करणाऱ्यांमध्ये त्याच्या दुष्परिणामाबाबत जागृती निर्माण करण्यासाठी आणि त्यांच्यात वर्तनात्मक बदल घडवून आणण्यासाठीच्या सेवेपर्यंत पोहोचण्यासाठी याचा उपयोग होतो.
तंबाखू सोडण्यासाठी सेवा देणाऱ्या 1800-11-2336 या नि:शुल्क क्रमांकावर समुपदेशन आणि उपाय सुचवले जातात.
जागतिक प्रौढ तंबाखू सर्वेक्षणाच्या नुकत्याच झालेल्या दुसऱ्या फेरीनुसार 15 आणि त्यापेक्षा जास्त वयोगटातल्या व्यक्तींपैकी 61.9 टक्के सिगारेट ओढणाऱ्या, 53.8 टक्के विडी पिणाऱ्या व्यक्तींनी, सिगारेट, विडीवरच्या वेष्टनावरचा इशारा पाहून सिगारेट, विडी सोडण्याचा विचार केला.
ही चित्रे वापरासाठी https://mohfw.gov.in , https://ntcp.nhp.gov.in या संकेतस्थळावर उपलब्ध आहेत.
M.Chopade/N.Chitale/P.Malandkar
(Visitor Counter : 76
पंतप्रधान कार्यालय
नौदलाच्या वैमानिकांनी आयएनएस विक्रांत वर हलक्या लढाऊ विमानाचे यशस्वी लॅंडींग केले
आत्मनिर्भरतेच्या या प्रयत्नांची पंतप्रधानांनी केली प्रशंसा
नौदलाच्या वैमानिकांनी आयएनएस विक्रांत वर, एलसीए  म्हणजेच हलक्या लढाऊ विमानाचे यशस्वी लॅंडींग केले.
या संदर्भात माहिती देणाऱ्या नौदल प्रवकत्याच्या ट्वीटला प्रतिसाद देतांना या कामगिरीबद्दल पंतप्रधान नरेंद्र मोदी यांनी आनंद व्यक्त करत म्हटले आहे;
“उत्कृष्ट! आत्मनिर्भरतेसाठीचे आपले प्रयत्न संपूर्ण शक्तिनिशी सुरू आहेत.”
वाणिज्य आणि उदयोग मंत्रालय
सरकारने केली लॉजीस्टीक्स सर्वोत्कृष्टता पारितोषिकाची घोषणा
मालवाहतूक पुरवठा साखळीत समाविष्ट असणाऱ्या विविध भागीदारांना या पारितोषिकामुळे यथास्थित ओळख मिळेल
या पारितोषिकाच्या माध्यमातून कोविड-19 महामारीमुळे आलेल्या कमतरतांवर मात करण्यासाठी उद्योगांनी योजलेल्या अतिरिक्त उपाययोजनांना मान्यता मिळेल
नवी दिल्ली, 19 जुलै 2021
मालवाहतूक क्षेत्राचे महत्त्व अधोरेखित करण्याच्या दृष्टीने सरकारने राष्ट्रीय मालवाहतूक सर्वोत्कृष्टता पारितोषिकाची योजना जाहीर केली.
मालवाहतूक क्षेत्रातील संघटना आणि फोरम तसेच उद्योग क्षेत्रातील वापरकर्ते व भागीदार यांच्याशी चर्चा करून या पारितोषिकांच्या कल्पनेला मूर्त रूप देण्यात आले आहे.
दोन श्रेणीत ही पारितोषिके असतील. पहिल्या श्रेणीत पायाभूत सुविधा क्षेत्रातील मालवाहतूकदार/ सेवादात्यांचा तर दुसऱ्या श्रेणीत विविध मालवाहतूक वापरकर्त्यांचा समावेश आहे. वापरकर्त्या उद्योगांकडून पुरवठा साखळीतील विविध सहभागींची यथायोग्य ओळख होण्याच्या उद्देशाने या पारितोषिकासाठी विस्तृत मोजपट्टी लावण्यात आली आहे.
या पारितोषिकांनी मुळे मालवाहतूक क्षेत्रातील उत्कृष्ट कार्यपद्धती सह पद्धतीमधील सर्वसमावेशकता, प्रक्रिया मानकरीकरण, तांत्रिक अद्ययावतीकरण, डिजिटल रूपांतरण आणि शाश्वत प्रक्रिया यामधील उत्कृष्टता अधोरेखित होईल.
"या पारितोषिकाच्या माध्यमातून मालवाहतूक सेवा पुरवठादारांपैकी ज्यांनी कामात उत्कृष्टता प्राप्त केली आहे डिजिटायझेशन आणि तांत्रिकता रुळवली आहे तसेच ग्राहकोपयोगी सेवा पुरवठा आणि शाश्वत प्रक्रियांचा अवलंब अशा अनेक बाबींवर प्रकाश टाकणे हा या पारितोषिकांमागील उद्देश आहे", असे मालवाहतूक विभागाचे विशेष सचिव पवन अगरवाल यांनी स्पष्ट केले.
"वापरकर्त्या उद्योगांना या पारितोषिकामुळे पुरवठा साखळीचे रूपांतरण, पुरवठा पर्यावरणाचा विकास, कौशल्य विकास, ऑटोमेशन आणि अशा अनेक बाबींची ओळख होईल.", असेही त्यांनी नमूद केले.
covid-19 महामारीच्या काळात शेवटच्या टप्प्यातील डिलिवरि करणारे, स्टार्ट कोल्ड- स्टोरेज सुविधा, ऑक्सिजनची योग्य पद्धतीने वाहतूक आणि गरजूंपर्यंत जीवनावश्यक वस्तूंचा आणि सेवांचा विनाव्यत्यय पुरवठा यासारख्या महामारी मुळे आलेल्या कमतरतांवर मात करण्यासाठी केले गेलेले अतिरिक्त प्रयत्न या पारितोषिकांमुळे उजेडात येतील.
मालवाहतुकीच्या क्षेत्रातील सर्वोत्कृष्ट प्रक्रिया लॉजिस्टिक्स एक्सलन्स गॅलरी या नामाभिधानाखाली https://excellenceawardslogistics.gov.in येथे, वाणिज्य आणि उद्योग मंत्रालयाच्या संकेतस्थळावर प्रदर्शित केल्या जातील. या प्रकारे मालवाहतूक क्षेत्रातील उत्कृष्ट कार्यपद्धती एकत्रित नोंदवल्या जातील हा या पारितोषिकाचा मुख्य उपयोग असेल.
पारितोषिक विजेत्यांची घोषणा 31 ऑक्टोबर 2021 रोजी करण्यात येईल. राष्ट्रीय ज्युरी फेरीत पोचलेल्या सर्व अंतिम विजेत्यांच्या केस स्टडीज मालवाहतूक सर्वोत्कृष्टता गॅलरीत प्रदर्शित केल्या जातील.
M.Chopade/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 198
उपराष्ट्रपती कार्यालय
स्वातंत्र्यदिनाच्या पूर्वसंध्येला उपराष्ट्रपती जगदीप धनखड यांनी दिलेला राष्ट्राला संदेश
“भारताच्या 77 व्या स्वातंत्र्य दिनाच्या या महत्वपूर्ण प्रसंगी मी आपल्या देशातील जनतेचे हार्दिक अभिनंदन करतो आणि शुभेच्छा देतो"
नवी दिल्ली, 14 ऑगस्ट 2023
या अमृत काळाच्या प्रारंभी, आपण गेल्या सत्त्याहत्तर वर्षांमधील प्रगती आणि कामगिरीबद्दल आनंद साजरा करत असताना, भारताला स्वतंत्र करण्यासाठी सर्वोच्च बलिदान दिलेल्या शूर स्वातंत्र्य सैनिकांचे आपण स्मरण करूया. त्यांचे अद्वितीय साहस आपल्याला स्वातंत्र्य आणि लोकशाही मूल्यांचे कृतज्ञतेने जपणूक करण्याची प्रेरणा देते.
आज आपण आधुनिक भारताच्या दूरदर्शी शिल्पकारांना आदरांजली वाहूया, ज्यांच्या कठोर परिश्रमामुळे एका मजबूत, वैविध्यपूर्ण आणि लवचिक राष्ट्राच्या निर्मितीचा मार्ग मोकळा झाला.
या ऐतिहासिक दिनी, एकता, न्याय, समानता आणि बंधुत्व या संविधानातील चार मूलभूत नीतिमूल्यांविषयी असलेली आपली बांधिलकी पुन्हा एकदा दृढ करूया. पुढे मार्गक्रमण करत असताना, ‘भारत’ या समृद्ध सभ्यतावादी गुणविशेषांना मूर्त रूप देणारा, एक दृढनिश्चयी प्रगतिशील आणि समृद्ध भारत निर्माण करूया.S.Bedekar/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 59
महिला आणि बालविकास मंत्रालय
पीडित महिलांसाठी वन स्टॉप सेंटर योजना
नवी दिल्ली, 15 डिसेंबर 2021
केंद्र सरकार 1 एप्रिल, 2015 पासून वन स्टॉप सेंटर  योजना राबवत आहे. या योजनेअंतर्गत हिंसाचारामुळे प्रभावित झालेल्या आणि संकटात असलेल्या महिलांना खासगी आणि सार्वजनिक दोन्ही ठिकाणी पोलीस सुविधा, वैद्यकीय मदत, कायदेशीर मदत आणि समुपदेशन, मानसिक आधार आणि तात्पुरता निवारा अशा विविध सेवांद्वारे एकाच छताखालील एकात्मिक आधार आणि मदत प्रदान करण्यात येत आहे. आत्तापर्यंत, 733 वन स्टॉप सेंटरना मंजुरी मिळाली असून, त्यापैकी 704 सेंटर 35 राज्ये/ केंद्रशासित प्रदेशांमध्ये  कार्यान्वित झाले आहेत, ज्याद्वारे सप्टेंबर 2021 पर्यंत देशातील 4.50 लाख महिलांना मदत मिळाली आहे.
वन स्टॉप सेंटर योजनेंतर्गत, केंद्र सरकारकडून 100% निधी थेट जिल्हाधिकाऱ्यांना निर्भया निधीतून दिला जातो.
केंद्रीय महिला आणि बालविकास मंत्री श्रीमती स्मृती झुबिन इराणी यांनी आज राज्यसभेत लेखी उत्तरात ही माहिती दिली.S.Tupe/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 167
दूरसंचार आणि माहिती तंत्रज्ञान मंत्रालय
टपाल विभागाच्या ई-कॉमर्स पोर्टलद्वारे ग्रामीण कारागीर आणि ऑनलाईन किरकोळ विक्रेत्यांना त्यांची उत्पादने विकता येणार
नवी दिल्ली, 14 डिसेंबर 2018
दळणवळण राज्यमंत्री  मनोज सिन्हा यांनी आज टपाल विभागाचे ई-कॉमर्स पोर्टल सुरु केले. या पोर्टलमुळे ग्रामीण कारागीर, बचत गट, महिला उद्योजक, स्वायत्त संस्था, राज्य आणि केंद्र सरकारचे सार्वजनिक क्षेत्रातील उपक्रम देशभरातल्या ग्राहकांना आपली उत्पादने विकू शकतील. ग्राहक देखील पोर्टलवर ऑर्डर नोंदवून डिजिटल भरणा करु शकतील. स्पीड पोस्ट द्वारे उत्पादने घरपोच पाठवली जातील.
सिन्हा यांनी पोस्ट ऑफिस सेव्हिंग बँकसाठी  इंटरनेट बँकिंग सुविधेसाठी शुभारंभ केला.
सिन्हा यांनी ग्रामीण डाक सेवक आणि टपाल विभागाच्या कर्मचाऱ्यांना मेघदूत पुरस्कार प्रदान केले.
N.Sapre/S.Kane/P.Malandkar
(Visitor Counter : 78
पंतप्रधान कार्यालय
दिल्लीच्या अनाज मंडी येथे लागलेल्या आगीतील जीवितहानीबद्दल पंतप्रधानांकडून दुःख व्यक्त
(नवी दिल्ली, 8 डिसेंबर 2019
दिल्लीच्या राणी झाशी मार्गावरील अनाज मंडीत लागलेल्या आगीतील जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे.
पंतप्रधान म्हणाले, "दिल्लीच्या राणी झाशी मार्गावरील अनाज मंडीत लागलेली आग भीषण आहे. या आगीत मृत्युमुखी पडलेल्यांच्या कुटुंबियांच्या दुःखात मी सहभागी आहे. यात जखमी झालेल्यांच्या प्रकृतीत लवकर सुधारणा होवो अशी मी प्रार्थना करतो. दुर्घटनाग्रस्त ठिकाणी प्रशासन शक्य ती सर्व मदत करत आहे."
D.Wankhede/S.Kane/P.Kor